Author: agenda0
Company: agenda

P r e d k l a d a c i a   s p r á v a

Uznesením vlády SR č. 213 zo 7. marca 2001 k návrhu opatrení, ktorým sa stanovil nový rámec pre činnosť poradných a koordinačných orgánov vlády v súlade s dokumentom Audit potvrdila vláda SR k 30.4.2001 poradný orgán vlády – Radu vlády SR pre verejnú správu (ďalej len rada vlády – časť E  uznesenia vlády). Zároveň určila (bod D.1. uznesenia vlády) maximálny počet členov poradného orgánu vlády na 20.
Pri znížení počtu členov rady vlády sa navrhuje zrušenie členstva zástupcom odvetvových ministerstiev hospodárstva, pôdohospodárstva, dopravy, pôšt a telekomunikácií, ďalej úradu vlády, štatistického úradu a odborníka z Ekonomickej univerzity v Bratislave. Podľa prerokovávanej problematiky môžu byť však vyššie uvedení zástupcovia prizývaní na rokovanie rady vlády. 
Členmi rady vlády by mali zostať zástupcovia ministerstva financií, ministerstva práce, sociálnych vecí a rodiny, ministerstva životného prostredia, ministerstva výstavby a regionálneho rozvoja a ministerstva školstva vzhľadom k bezprostrednému vzťahu k predmetu činnosti rady vlády.
Za samosprávu by mali  byť stálymi členmi rady vlády Združenie miest a obcí SR, Únia miest SR a zástupcovia samosprávy mesta Bratislavy a Košíc.
Vzhľadom k tomu, že Rada vlády SR pre verejnú správu vytvára priestor pre prednostov krajských úradov na vyjadrenie stanovísk k materiálom predkladaným na rokovanie vlády týkajúcich sa bezprostredne problematiky súvisiacej s činnosťou krajských a okresných úradov, odporúča sa ponechať členstvo v rade vlády všetkým prednostom krajských úradov. V tomto prípade sa však mierne prekračuje počet členov rady vlády stanovený už uvedeným uznesením vlády SR č. 213/2001 (bližšie príloha č. 1). Napriek uvedenému sa odporúča vláde v návrhu uznesenia vlády schváliť nové zloženie členov Rady vlády SR pre verejnú správu.
Návrhom nového menovania personálneho obsadenia rady vlády sa zabezpečuje kontinuita prác a prizývaním zainteresovaných zástupcov aj náležitá kvalita posudzovania predmetných materiálov na rokovaní rady.

V súvislosti so zmenami personálneho obsadenia rady vlády sa predkladá aj návrh       na úpravu Štatútu a rokovacieho poriadku rady vlády. Navrhovanou úpravou sa riešia niektoré otázky, ktoré je potrebné na základe doterajších skúseností upresniť a doplniť:
Ide o: 
-	účasť na zasadnutiach rady vlády v prípade zastúpenia,
-	spôsob predkladania materiálov na rokovanie rady vlády,
-	zriaďovanie stálych alebo dočasných expertných pracovných skupín.

Návrh štatútu a rokovacieho poriadku sa odporúča schváliť ako príloha uznesenia vlády.
V zmysle vyššie uvedeného sa predkladá aj návrh uznesenia vlády SR.
Vyhodnotenie pripomienkového konania je súčasťou predkladaného materiálu. V rámci neho bolo tlmočené nesúhlasné stanovisko Ministerstva pôdohospodárstva SR   k odvolaniu p. J.  Varjú z funkcie člena rady vlády. Ostatné zainteresované ústredné orgány nemali námietky k zníženiu počtu členov rady vlády.
Návrh „Štatútu“ bol predmetom rokovania aj Rady vlády  SR pre verejnú správu dňa 10. 8. 2001. Na tomto rokovaní bol doriešený aj rozdielny názor ministerstva pôdohospodárstva na zastúpenie v rade vlády formou povinného prizývania k bezprostredne súvisiacim otázkam.
Predmetný materiál sa takto predkladá na rokovanie rady vlády bez rozporov.